da en en en fr de da id da nb da da da da da nb da de da da da en en
Et afbudsramt Old Boys-hold vandt med hiv og sving over Forty Øst - Svanholm Cricketklub
Søndag d. 15. august 2010 kl. 23:23 af Henrik Pfaff
Mange afbud havde ramt De Gamle op til kampen mod Forty Club. Selveste vores manager og anfører mente det var mere vigtigt at spille golf i Jylland end at deltage i en kamp, der endte med at få en uhyre tæt afgørelse, hvorfor der blev tilsagt en, der meldte afbud til at spille golf, for at vi kunne stille fuldtalligt op til kampen. Og da referenten er yderst diplomatisk, nævnes ingen navne, Morten og Niels.
Med en veloplagt Martin Jørgensen på sidelinjen som regnskabsfører var alt således lagt op til, at vores viceanfører Allan From skulle kunne at vinde lodtrækningen. Men det er efterhånden blevet en uoverstigelig opgave, så vi måtte bide i det sure æble og blev sendt i marken, hvilket måske nok i den sidste ende blev en fordel for os, da vi sandsynligvis ville få det svært med at holde deres score nede, hvis vi ikke selv fik scoret tilstrækkeligt med point. Med Flemming Søegaard (1 for 29) og Niels Petersen (0 for 39) til at åbne kastningen tegnede det desværre ikke alt for godt. Efter halvdelen af overne sagde tavlen 72 point. Så på dette tidspunkt var vi temmelig pressede, og hvis vore sidste to bowlere Allan Maigaard (3 for 21) og Allan F. (0 for 18) kunne holde deres scoring nede, ville vi stå med en rimelig chance for at batte op til deres score. Det lykkedes næsten til fulde, og da Allan M. så samtidig tog 3 gærder, kunne vi konstatere at deres score ”kun” havde nået 115 point.
Men med bare 4 deciderede gærdespillere på holdet ville det kræve, at stort set alle 4 skulle score maksimumpoints 25 og lidt til. Det så da også lovende ud med en fornuftig åbning af Kenneth Schwaner-Hansen (30*), men Michael Petersson (15) fik ikke timet et slag effektivt og måtte derfor se sig grebet ud – mindst 10 point for tidligt. De næste to på scenen var Allan M. (24), der i et sidste sekserforsøg (for 30 point) desværre måtte se sig grebet ud på stregen. Makkeren Allan F. (30*) kunne selvfølgelig den kunst at høvle en sekser langt ud af banen, så nu var det op til Flemming (2*) og Lars Bo Gottwald (4*) at batte de sidste 8 point hjem, så sejren kunne komme i hus. Dette lykkedes i allersidste over, således at Niels og Per Kyhe kunne nøjes med at stå uden for banen og vente/håbe på, at det ikke blev deres tur til at skulle ind for at afgøre kampen. Og på sidste-overens 2. kastede bold (den første blev dømt ”uden om” (tak til Kenneth for denne modige præstation, der bragte os op på uafgjort) lykkedes det Lars Bo at cutte en bold ud til den sejrsgivende ener.
Så efter et velfortjent bad stod den på et vederkvægende og skummende krus koldt fadøl i baren til de tørstige vindere.
Forty Øst 115 for 4 på 20 overs
Svanholm 116 for 2 på 19.1 overs
Fra en noget nervøst battende referent